Enamik Internetti ühendatud arvuteid ehk Interneti servereid kasutab operatsioonisüsteemi UNIX . UNIXi arvutid lubavad nagu omaaegsed suurarvutidki endil töötada mitmel inimesel korraga ja ka üks kasutaja võib arvuti taga teha vajadusel korraga mitut tegevust. Erinevus kümme-kakskümmend aastat tagasi levinud suurarvuteist seisneb aga selles, et tänapäeval kasutatakse arvutit reeglina üle võrgu; eraldi ruumis asuvad terminalid, mis sisaldasid ainult kuvari ja klaviatuuri, on saanud suures osas ajalooks. Tollaste suurarvutite ajastust on aga üle võetud kasutajate haldamisega seonduv - igal UNIXi arvutil on kindlaks määratud kindel arv kasutajaid, kellel on oma kasutajanimi ning parool.